Δεκάδες οι καταγγελίες εξαπατημένων κατόχων κινητών στο newsit.gr. Διαβάστε πως περιγράφουν τα όσα πέρασαν προσπαθώντας να βγάλουν άκρη για τις υπέρογκες χρεώσεις. Πως να προστατευτείτε! Οδηγός με συμβουλές κατά της εξαπάτησης.

Συνεχίζονται με αμείωτο ρυθμό οι εξαπατήσεις καταναλωτών μέσω πενταψήφιων sms στα κινητά τους τηλέφωνα, από εταιρείες οι οποίες χρεώνουν μεγάλα ποσά, με το πρόσχημα πως οι ίδιοι οι κάτοχοι αυτών των κινητών αιτήθηκαν τις υπηρεσίες τους.

Εξωφρενικές χρεώσεις από το πουθενά

Η μέθοδός τους είναι απλή. Πρώτα στέλνουν από πενταψήφιο αριθμό ένα μήνυμα στο κινητό σας, με το οποίο σας παροτρύνουν να επισκεφτείτε συγκεκριμένη ιστοσελίδα για να διεκδικήσετε πλούσια δώρα. Εάν επισκεφτείτε την ιστοσελίδα, σας ζητούν να καταχωρίσετε τον αριθμό του κινητού σας τηλεφώνου. Μετά σας στέλνουν έναν κωδικό στο κινητό σας, τον οποίο πρέπει να καταχωρίσετε στην ιστοσελίδα για να ολοκληρωθεί η εγγραφή σας. Το θέμα είναι ότι ακόμα κι αν ο αποδέκτης των μηνυμάτων δεν καταχωρίσει τον τηλεφωνικό του αριθμό, τα μηνύματα δεν σταματούν να έρχονται και όχι μόνο να… έρχονται, αλλά και να τον χρεώνουν.

“Κερασάκι στην τούρτα” το ότι ανάμεσα στη… “βροχή” μηνυμάτων που δέχεται ο καταναλωτής, έρχεται και ένα που τον ενημερώνει ότι αν θέλει να απενεργοποιήσει την υπηρεσία στην οποία, έχει εγγραφεί, όπως αυτοί υποστηρίζουν, πρέπει να στείλει μήνυμα σε άλλον πενταψήφιο αριθμό.

Αποτέλεσμα, οι κάτοχοι κινητών που έχουν λάβει τέτοια μηνύματα να καλούνται να διαγραφούν από υπηρεσίες που, όπως λένε, δεν έχουν ποτέ εγγραφεί και να βλέπουν τους λογαριασμούς του κινητού τους να “φουσκώνουν”, αφού τα μηνύματα που δέχονται από αυτούς τους πενταψήφιους αριθμούς είναι χρεωστικά, που σημαίνει ότι πρέπει να τα πληρώσουν οι ίδιοι.

Όσο για το κόστος αυτών των μηνυμάτων, σύμφωνα με σχετικό ενημερωτικό μήνυμα από τον ίδιο πενταψήφιο “υπάρχει χρέωση 2.08 ευρώ επί 3 sms=6,42 ευρώ την εβδομάδα, συν τυχόν τέλη κινητής”.

Εάν δεν δώσετε σημασία σε αυτά ή σε παρόμοια μηνύματα, θεωρώντας ότι είναι κάποια προσφορά ή διαφημιστικά κόλπα, στον επόμενο λογαριασμό του κινητού σας τηλεφώνου θα βρείτε χρέωση γι’ αυτά. Οι χρεώσεις μπορεί να είναι από μερικά ευρώ έως εκατοντάδες, ενώ πολλοί καταναλωτές, που δεν ελέγχουν τους λογαριασμούς τους, πέφτουν θύματα και χάνουν χρήματα

τα οποία οι εταιρείες που στέλνουν αυτά τα μηνύματα εισπράττουν, μέσω του παρόχου του κινητού τους.

Τα ποσά που πληρώνουμε εν αγνοία μας

Ενδεικτικά, κάποιες από τις καταγγελίες με τις υπέρογκες χρεώσεις καταναλωτών που έφτασαν στο Newsit.gr:

“Σάββατο 13-7-19, ώρα 14.00. Mου έρχονται μαζεμένα πέντε μηνύματα από το 54χχχ με αποτέλεσμα να χρεωθώ άμεσα 6.24 ευρώ”.

“Έπεσα κι εγώ θύμα χθες το πρωί από τέτοια εταιρεία. Με χρέωσαν 12 ευρώ”

“Μου έστειλαν τρία μηνύματα και με χρέωσαν 9 ευρώ”.

“Είμαι αποδέκτης μηνυμάτων από το 54χχχ και το απενεργοποίησα μόλις εχθές, αφού έλαβα έξτρα χρέωση στον λογαριασμό μου 21 ευρώ!”.

“Στον προηγούμενο λογαριασμό του κινητού μου, του Μαΐου, είχα ζητήσει ανάλυση και διαπίστωσα χρέωση πολυμεσικών sms 20,17 ευρώ, για τα οποία είχα άγνοια. Πριν λίγες μέρες έλαβα τον τελευταίο λογαριασμό, του Ιουνίου και έκπληκτος είδα ότι παρουσιάζεται το ίδιο και πάλι πρόβλημα. Πολυμεσικά sms 20,17 ευρώ!”.

“Πλήρωνα από 50 έως 70 ευρώ το μήνα και ο τελευταίος λογαριασμός του κινητού μου ήταν ύψους 180 ευρώ, λόγω αυτών των μηνυμάτων”

«Βροχή» καταγγελιών

Την ίδια ώρα, εκατοντάδες είναι οι καταγγελίες που έρχονται στο newsit.gr μετά από το σχετικό ρεπορτάζ.

Αξιοσημείωτη είναι η περίπτωση του Κ.Τ. ο οποίος έλαβε στο κινητό του ένα τέτοιο μήνυμα από πενταψήφιο αριθμό, με το οποίο τον παρότρυναν να ενεργοποιήσει συνδρομητικό περιεχόμενο.

«Ποτέ δεν έκανα εγγραφή, αν και αυτοί επιμένουν ότι έχω κάνει»

«Έλαβα το πρώτο μήνυμα, το οποίο περιείχε κάποιο κωδικό PIN και σχεδόν ταυτόχρονα, χωρίς κάποια δική μου ενέργεια, έλαβα επόμενα μηνύματα που με ενημέρωναν για την ενεργοποίηση, το περιεχόμενο της υπηρεσίας και τις χρεώσεις. Ουδέποτε ενδιαφέρθηκα για κάποια τέτοια υπηρεσία και ουδέποτε έκανα χρήση του κωδικού PIN. Αντίστοιχα, δεν έκανα χρήση καμίας υπηρεσίας μέσω των συνδέσμων που περιείχαν τα μηνύματα που έλαβα και αμέσως απέστειλα μήνυμα “STOP” σύμφωνα με τις οδηγίες.

Κατόπιν, επικοινώνησα με την εταιρεία κινητής τηλεφωνίας μου και έκανα φραγή των σχετικών υπηρεσιών της «Υπηρεσίας Πολυμεσικής Πληροφόρησης (ΥΠΠ)», όπως ενημερώθηκα ότι ονομάζονται αυτές οι εταιρείες. Από την εταιρεία κινητής τηλεφωνίας μου έλαβα και τα στοιχεία επικοινωνίας της εταιρείας που μου έστειλε να μηνύματα και επικοινώνησα μαζί τους. Από την επικοινωνία μας προέκυψε ότι η εν λόγω εταιρεία επιμένει ότι έχω προβεί στην εγγραφή στην υπηρεσία της».

Η τύχη του «δούλεψε» αστραπιαία και ενώ… κοιμόταν!

Επιπλέον, ο συγκεκριμένος καταναλωτής ζήτησε και έλαβε από την εταιρεία που του έστελνε τα μηνύματα, όλες τις λεπτομέρειες τις υποτιθέμενης εγγραφής του στις υπηρεσίες της. Ζήτησε να του αναφέρουν πότε και από ποιον IP συνδέθηκε και έκανε εγγραφή στη συγκεκριμένη υπηρεσία. Σύμφωνα με την απάντηση της εταιρείας, έκανε την εγγραφή του σε μόλις εννέα δευτερόλεπτα μετά τη λήψη του πρώτου μηνύματος, σε χρόνο dt δηλαδή, από το Τέξας των ΗΠΑ! Στην πραγματικότητα, ο καταναλωτής βρισκόταν στο σπίτι του και κοιμόταν!

«Επιμένουν ότι έκανα εγγραφή και δέχτηκα τις υπηρεσίες τους από το… Τέξας!»

«Από τα τεχνικά στοιχεία που μου παρείχε η εν λόγω εταιρεία, αν και ελλιπή σε σχέση με αυτά που της ζήτησα, προκύπτει ότι ο χρόνος μεταξύ του πρώτου μηνύματος και της υποτιθέμενης εγγραφής μου στην υπηρεσία της, μέσω ιστοσελίδας, συνέβη με διαφορά εννέα δευτερολέπτων, που θεωρητικά περιλαμβάνει τη λήψη και επεξεργασία του αιτήματος, το άνοιγμα της ιστοσελίδας στην οποία έπρεπε να καταχωρίσω τον αριθμό του κινητού μου, την αποστολή του μηνύματος με το pin από το σύστημά της εταιρείας, την παραλαβή του από εμένα στο κινητό μου και την πληκτρολόγηση του pin και πάλι στην ιστοσελίδα. Επιπρόσθετα, η όλη διαδικασία της εγγραφής ισχυρίζεται ότι συνέβη από IP η οποία αντιστοιχεί σε ISP της πολιτείας Τέξας των ΗΠΑ!

Όμως, την ώρα που δέχθηκα τα μηνύματα, στις 6:17 το πρωί, εγώ κοιμόμουν και το κινητό μου ήταν εκτός internet. Και, φυσικά, δεν ακολούθησα κανένα από τα βήματα της διαδικασίας», λέει ο Κ.Τ..

Ο καταναλωτής απευθύνθηκε στο Συνήγορο του Καταναλωτή και στην ΕΕΤΤ. «Μέσω του Συνηγόρου, μου προτάθηκε η εταιρεία που μου έστειλε τα μηνύματα να μου επιστρέψει μέσω της εταιρείας κινητής τηλεφωνίας μου τη χρέωση, αλλά δεν το δέχτηκα δίχως παραδοχή ότι η χρέωση ήταν αυθαίρετη αρχικά. Και ο Συνήγορος του Καταναλωτή, λόγω της πρόθεσης για επιστροφή του ποσού που είχα χρεωθεί, αρχειοθέτησε την υπόθεση. Από την ΕΕΤΤ δεν είχα κάποιο νέο» λέει ο Κ.Τ..

Προσοχή στα… «ψιλά γράμματα»

Ο Γιώργος Χ. έπεσε κι αυτός θύμα αυτής της κομπίνας. «Πριν από περίπου δύο μήνες μου ήρθε μια χρέωση τους ύψους 55 ευρώ» λέει, αλλά, λόγω του ότι στο παρελθόν υπήρξε υπάλληλος σε μια από τις μεγάλες εταιρείες τηλεπικοινωνιών και έχει ασχοληθεί ενεργά με το Γενικό Κανονισμό για την Προστασία Δεδομένων (GDPR), αφού τώρα εργάζεται σε εταιρεία πληροφορικής, η οποία έχει προϊόντα που αφορούν σε αυτόν, το χειρίστηκε διαφορετικά.

Από την πρώτη στιγμή ζήτησε να ενεργοποιηθεί η φραγή για τους πενταψήφιους αριθμού ανεξαρτήτου τύπου, αλλά, παράλληλα, διάβασε προσεκτικά το συμβόλαιό του με την εταιρεία κινητής τηλεφωνίας του, για να είναι “ κατάλληλα προετοιμασμένος σε περίπτωση σύγκρουσης”, όπως λέει χαρακτηριστικά.

«Μπορεί να εξασφάλισα ότι δεν θα με ξαναχρεώσει ή μάλλον ότι δεν θα με ξανακλέψει στο μέλλον η συγκεκριμένη εταιρεία, αλλά αυτή συνεχίζει να λειτουργεί, εξαπατώντας άλλους»

«Εκεί ανακάλυψα ότι το συμβόλαιο λέει ρητά, με πολύ, πολύ μικρά γράμματα, ότι αποδέχομαι οποιαδήποτε χρέωση μέσω αριθμών τύπου 54ΧΧΧ», λέει και συμπληρώνει: «Άρα, ο φορέας είναι καθόλα νόμιμος για τέτοιους είδους χρεώσεις, μιας και τυπικά είχε την συναίνεση μου, έστω και εν αγνοία μου».

Η προστασία από τον Κανονισμό για την Προστασία Δεδομένων

«Για κακή τους τύχη έχω ασχοληθεί ενεργά με το GDPR. Όταν λοιπόν τους ρώτησα αν έχουν κάπου την συναίνεση μου, δεν μπορούσαν να μου απαντήσουν θετικά διότι, παρόλο που η τηλεφωνική σύναψη συμβολαίου λόγω της ηχογράφησης θεωρείται αυτόματα και συναίνεση στους όρους του συμβολαίου, εντούτοις ουδέποτε μου διάβασαν τους όρους που αφορούσαν τα πενταψήφια, όπως και θα όφειλαν. Αντίθετα, έχουν ηχογραφημένη την επιλογή μου να διακόψω κάθε συναλλαγή με τους εν λόγω αριθμούς. Οπότε, ουσιαστικά, το συμβόλαιο είναι επί της ουσίας άκυρο, μιας και όχι μόνο δεν έχει την υπογραφή μου, αλλά στην τηλεφωνική μου συναίνεση δεν μου κοινοποιήθηκαν οι επιμέρους όροι, όπως όφειλαν», υποστηρίζει ο Γιώργος Χ.

«Μπροστά στο φόβο της ποινής, λόγω GDPR, η εταιρεία έκανε πίσω και μου επέστρεψε το συγκεκριμένο ποσό», συνεχίζει ο Γιώργος Χ. και καταλήγει: «Δυστυχώς, δεν έχουν όλοι την ενημέρωση που έχω εγώ και, συνήθως, τους χρεώνουν μικρά ποσά, σχεδόν ασήμαντα, που δεν είναι εύκολα ανιχνεύσιμα ή ακόμα και πολλά χρήματα, χωρίς ίχνος ενοχής».

«Η φραγή σας δεν έχει ολοκληρωθεί»

«Γιατί καλούμαι εγώ, ως καταναλωτής, να αποδείξω ότι δεν είμαι ελέφαντας και σέρνομαι, στα καλά καθούμενα σε αλλεπάλληλες τηλεφωνικές επικοινωνίες με εταιρείες τις οποίες ποτέ δεν επέλεξα; Γιατί πρέπει εκτός από αυτά που μου έκλεψαν να πληρώνω και τηλεφωνήματα και να χάνω και χρόνο για να κάνω φραγές και“stop” σε εγγραφές που ποτέ δεν έκανα; Γιατί δεν υπάρχει κάποιος να σταματήσει όλη αυτήν την παρωδία;» αναρωτιέται η Ε.Ζ. Η οποία παρά τις προσπάθειες να μπει ένα τέλος στην αποστολή αυτών των μηνυμάτων στο κινητό της, εδώ και έναν χρόνο δεν τα έχει καταφέρει.

Η φραγή και η «εξατομικευμένη φραγή»

«Από το 2018 είχα ζητήσει από την εταιρεία κινητής τηλεφωνίας μου την εξαίρεση μου από τέτοιου είδους υπηρεσίες μέσω φραγής. Ωστόσο, πριν δεκαπέντε μέρες δέχθηκα δυο χρεώσιμα sms, με τα οποία με πληροφορούσαν ότι οι χρεώσεις μου για κάποιες συγκεκριμένες υπηρεσίες, στις οποίες ποτέ δεν είχα εγγραφεί θα ήταν 5,50 ευρώ την εβδομάδα! Αμέσως, κάλεσα το Κέντρο Εξυπηρέτησης Πελατών της εταιρείας κινητής τηλεφωνίας μου, όπου με πληροφόρησαν ότι από κάποιο “λάθος” η φραγή δεν είχε ολοκληρωθεί. Με διαβεβαίωσαν ότι πλέον η φραγή θα ισχύει κανονικά και ότι οι χρεώσεις που έχω θα αφαιρεθούν από τον επόμενο λογαριασμό, πράγμα και για το οποίο συμφώνησα… Όμως, στις Ιουλίου, στις 11:00 το πρωί, έλαβα πάλι τα ίδια μηνύματα. Επικοινώνησα και πάλι με την Εξυπηρέτηση Πελατών της εταιρείας κινητής τηλεφωνίας μου, από όπου αυτή τη φορά με ενημέρωσαν ότι χρειαζόταν μια εξατομικευμένη φραγή, την οποία δεν έκαναν την προηγούμενη φορά, αλλά την έκαναν τώρα…Μου είπαν, για άλλη μια φορά, ότι το πόσο χρέωσης θα αφαιρεθεί στον επόμενο λογαριασμό… Βάζω στοίχημα ότι σε λίγες μέρες θα δεχτώ πάλι το ίδιο μήνυμα από τον ίδιο πενταψήφιο», λέει η Ε.Ζ.

«Η φραγή εισερχομένων μηνυμάτων από πενταψήφιους αριθμούς δεν είναι λύση»

Ο Κ.Κ. δεν διάβαζε τα μηνύματα που λάμβανε από πενταψήφια νούμερα, θεωρώντας τα διαφημιστικά, κάτι που κάνουμε πολλοί. Και ανακάλυψε πολύ αργότερα και όχι με τον καλύτερο τρόπο, ότι εν αγνοία του ήταν συνδρομητής σε συγκεκριμένη εταιρεία που στέλνει κατά κόρον τέτοιου είδους μηνύματα.

«Επειδή “εξαφανιζόντουσαν” τα υπόλοιπα της κάρτας μου, ευτυχώς όχι πολλά κάθε φορά, ανακάλυψα ότι ήμουν… συνδρομητής στην εταιρεία (…), χωρίς να κάνω καμία εγγραφή και χωρίς να καταχωρίσω το κινητό μου σε κάποια ιστοσελίδα» λέει και συμπληρώνει ότι άμεσα ζήτησε φραγή εισερχομένων κλήσεων από πενταψήφια νούμερα, αλλά αυτό δεν αποτελεί λύση.

«Μπορεί να εξασφάλισα ότι δεν θα με ξαναχρεώσει ή μάλλον ότι δεν θα με ξανακλέψει στο μέλλον η συγκεκριμένη εταιρεία, αλλά αυτή συνεχίζει να λειτουργεί, εξαπατώντας άλλους», προσθέτει.

«Έφτασα μέχρι τη Δίωξη Ηλεκτρονικού Εγκλήματος»

Η Α.Ν. έλαβε έξι μηνύματα από συγκεκριμένο πενταψήφιο αριθμό αριθμό, για τα οποία χρεώθηκε αυτομάτως, χωρίς να έχει κάνει κάποια εγγραφή σε οποιοδήποτε site/υπηρεσία.

“Αποφάσισα τότε να μην το αφήσω έτσι, αν και η χρέωση ήταν σχετικά μικρή, λόγω του ότι διαθέτω καρτοκινητό. Εάν είχα σύνδεση οι χρεώσεις θα ήταν υπέρογκες” λέει στο newsit.gr.

Καταγγελία στη Δίωξη Ηλεκτρονικού Εγκλήματος μόνο αν δεν επιστραφούν τα χρήματα

Επικοινώνησε με την εταιρεία κινητής τηλεφωνίας της, έκανε φραγή εισερχομένων μηνυμάτων από πενταψήφιους αριθμούς, επικοινώνησε με την εταιρεία που τις έστειλε τα μηνύματα, έστειλε e mail στο Συνήγορο του Καταναλωτή, καθώς και στην Εθνική Επιτροπή Τηλεπικοινωνιών & Ταχυδρομείων και, τέλος, έφτασε και μέχρι τη Δίωξη Ηλεκτρονικού Εγκλήματος.

«Εκεί, δυστυχώς, μου είπαν ότι η εν λόγω εταιρία είναι νομικά κατοχυρωμένη, παρότι έχουν άπειρες καταγγελίες σε βάρος της. Μου συνέστησαν να καλέσω σε αριθμό της, με στόχο την επιστροφή των χρημάτων μου, καθώς επίσης να υποβάλλω αίτημα αμφισβήτησης της χρέωσης στον πάροχο κινητής τηλεφωνίας και να ζητήσω λίστα αναλυτική της περιόδου που έγιναν οι αυθαίρετες χρεώσεις. Σε αυτήν τη λίστα φαίνονταν οι αριθμοί εξερχόμενων/εισερχόμενων κλήσεων, καθώς και οι αριθμοί αποστολής/λήψης μηνυμάτων, αλλά, όσον αφορά τα πενταψήφια, εμφανίζονταν μόνο λήψη προς τον αριθμό μου και όχι αποστολή», λέει και προσθέτει ότι στη Δίωξη Ηλεκτρονικού Εγκλήματος την πληροφόρησαν ότι σε περίπτωση που δεν γίνει επιστροφή χρημάτων, τότε και μόνο τότε μπορεί να κάνει καταγγελία” υποστηρίζει η Α.Ν. και προσθέτει ότι «μετά από όλες αυτές τις ενέργειες έγινε η επιστροφή των χρημάτων».

«Λύσεις υπάρχουν, αλλά δεν υπάρχει βούληση»

Ο Σ.Τ. είναι μηχανικός λογισμικού εδώ και 35 χρόνια και μάλλον δεν μπορεί κάποιος να τον αποκαλέσει άσχετο ή αδαή. Και υποστηρίζει ότι “λύσεις υπάρχουν, αλλά δεν υπάρχει βούληση”.

«Χωρίς να έχω εγγραφεί πουθενά, στις 5 Ιουλίου μου ήρθαν τα γνωστά μηνύματα, χρεώνοντάς με τα γνωστά ποσά. Υποτίθεται ότι έκανα εγγραφή σε υπηρεσία την οποία ούτε που γνωρίζω», λέει στο Newsit.gr και αναφέρει πώς μια απλή λύση θα ήταν «να ζητείται απαραιτήτως επιβεβαίωση, όταν κάποιος κάνει εγγραφή σε οποιαδήποτε συνδρομητική υπηρεσία, όπως με τα e – mail».

Άλλη λύση που προτείνει “να είναι πάντα απενεργοποιημένα όλοι οι πενταψήφιοι αριθμοί και να “ξεκλειδώνονται” μόνο με συναίνεση του κατόχου του κινητού.

Οι συμβουλές της Εθνικής Επιτροπής Τηλεπικοινωνιών & Ταχυδρομείων

Η ΕΕΤΤ, με αφορμή τη μεγάλη αύξηση καταγγελιών, σχετικά με Υπηρεσίες Πολυμεσικής Πληροφόρησης (YΠΠ) και ειδικότερα, αυθαίρετες χρεώσεις μέσω πενταψήφιων αριθμών αυξημένης χρέωσης, απευθύνει στους καταναλωτές τις ακόλουθες συστάσεις:

Προστατεύετε κάθε συσκευή που συνδέεται στο Διαδίκτυο, εγκαθιστώντας ειδικό πρόγραμμα προστασίας από ιούς, εάν δεν διαθέτει ήδη. Επίσης, “κατεβάζετε” τακτικά τις ενημερώσεις, ώστε να αναβαθμίζετε το επίπεδο ασφαλείας της συσκευής σας. Επιλέξτε το πρόγραμμα προστασίας αποκλειστικά από επίσημα «app stores».

Μην παρακάμπτετε τις ρυθμίσεις ασφαλείας της συσκευής, ώστε να μην καθίσταται ευάλωτη σε κακόβουλο λογισμικό. Επισημαίνεται ότι, η εγκατάσταση κακόβουλου λογισμικού σε κινητές συσκευές συχνά δεν γίνεται αντιληπτή από τον χρήστη και συνεπάγεται κινδύνους, όπως η αποστολή μηνυμάτων σε αριθμούς αυξημένης χρέωσης, χωρίς τη βούλησή του.

«Κατεβάζετε» εφαρμογές μόνο από επίσημα «app stores». Συνιστάται να διαβάζετε προσεκτικά τους όρους, πριν εκχωρήσετε στην εφαρμογή το δικαίωμα πρόσβασης και χρήσης των προσωπικών δεδομένων (π.χ. αριθμοί τηλεφώνων, SMS, φωτογραφίες) που έχετε αποθηκεύσει στο κινητό τηλέφωνό σας.

Πριν καταχωρήσετε τον αριθμό του κινητού τηλεφώνου σας σε διαδικτυακούς τόπους ή εφαρμογές για να εγγραφείτε ή να συμμετάσχετε σε ΥΠΠ, διαβάζετε προσεκτικά τους όρους και το κόστος. Το ίδιο ισχύει και για υπηρεσίες που προσφέρονται ή διαφημίζονται μέσω ηλεκτρονικών και έντυπων ΜΜΕ.

Διαβάζετε προσεκτικά τους όρους διαφημιστικών καταχωρήσεων και ελέγχετε εάν αφορούν σε συνδρομητική υπηρεσία ή υπηρεσία που ολοκληρώνεται σε περισσότερα από 1 SMS κ.λπ.

Το μηνιαίο κόστος για συνδρομητικές ΥΠΠ δεν πρέπει να υπερβαίνει τα €20 ανά υπηρεσία (αριθμό), πλέον του αναλογούντος ΦΠΑ, εκτός εάν έχετε δηλώσει διαφορετικό όριο.

Επιλέγετε τη φραγή, είτε σε όλες τις ΥΠΠ, είτε σε ορισμένες αριθμοδοτικές σειρές, ανάλογα με τη χρήση. Για την ενεργοποίηση της φραγής, επικοινωνήστε με την εταιρεία κινητής τηλεφωνίας στην οποία είστε συνδρομητής.

Σε περίπτωση που διαπιστώσετε αδικαιολόγητες χρεώσεις στον λογαριασμό του κινητού τηλεφώνου σας, επικοινωνήστε με την εταιρεία κινητής τηλεφωνίας στην οποία είστε συνδρομητής.

Η έρευνα του Newsit.gr θα συνεχιστεί. Μάλιστα, προσπαθήσαμε επανειλημμένως να επικοινωνήσουμε με μια από τις συγκεκριμένες εταιρείες αλλά ακόμα περιμένουμε…

Επικοινωνήστε με το newsit.direct@newsit.gr εάν είστε αποδέκτης παρόμοιων μηνυμάτων στο κινητό σας τηλέφωνο.

Ρεπορτάζ: Έφη Κουλοχέρη